Kiviõli .2025 nr EELNÕU

**Püssi elamualade detailplaneeringu keskkonnamõju strateegilise hindamise algatamata jätmine**

Lüganuse Vallavalitsus algatas 08.10.2025 korraldusega nr 673 Püssi elamualade detailplaneeringu koostamise. Planeeringu koostamise eesmärk on 10-15 elamukrundi moodustamine, sh ridaelamutele, ehitusõiguse määramine ja elamualasid teenindava taristu kavandamine. Planeeringualasse jäävad järgmised katastriüksused: Energeetika tn 2 (44201:001:0546, sihtotstarve maatulundusmaa 100%), Energeetika tn 6 (44201:001:0608, sihtotstarve tootmismaa 100%), Energeetika tn 4b (44201:001:0761, sihtotstarve elamumaa 100%), Energeetika tn 4d (44201:001:1320, sihtotstarve sihtotstarbeta maa 100%), Energeetika tn 4c (44201:001:0719, sihtotstarve sihtotstarbeta maa 100%), Energeetika tn 4 (64501:001:0028, sihtotstarve elamumaa 100%). Nimetatud katastriüksused on munitsipaal- ja riigiomandis ning kahele kinnistule on seatud ka hoonestusõigus. Planeeringuala suurus on ligikaudu 7,6 hektarit. Detailplaneeringu koostamise algataja, vastuvõtja, kehtestaja ja koostamise korraldaja on Lüganuse Vallavalitsus (Keskpuiestee 20, Kiviõli linn, Lüganuse vald, valitsus@lyganuse.ee).

Tulenevalt keskkonnamõju hindamise ja keskkonnajuhtimissüsteemi seaduse1 § 6 lõikest 2 ja 4 ning Vabariigi Valitsuse 29.08.2025 määrusest nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1“ tuleb anda eelhinnang keskkonnamõju strateegilise hindamise (edaspidi KSH) vajalikkuse kohta, kui kavandatakse elurajooni. Lemma OÜ koostas detsembris 2025 KSH eelhinnangu, mis jõudis järeldusele, et KSH läbiviimine ei ole vajalik, sest kavandatava tegevusega ei kaasne keskkonnaseisundi olulist kahjustumist, muud olulist negatiivset keskkonnamõju, valgusreostust, ebameeldivaid häiringuid, mis kahjustaks inimese tervist ja heaolu ning planeeringualal ei asu kaitsealasid ega kaitsealuseid objekte. Täpsemate põhjendustega on võimalik tutvuda korralduse lisas toodud keskkonnamõju strateegilise hindamise eelhinnangus.

Arvestades eeltoodud asjaoludega ja võttes aluseks planeerimisseaduse § 124 lõike 6, keskkonnamõju hindamise ja keskkonnajuhtimissüsteemi seaduse1 § 33 lõike 2 punkti 4 ja lõike 6 ja ning Lemma OÜ koostatud KSH eelhinnangu, Lüganuse Vallavalitsus annab

k o r r a l d u s e:

1. Jätta algatamata Püssi elamualade detailplaneeringu keskkonnamõju strateegiline hindamine.
2. Detailplaneeringule keskkonnamõju strateegilise hindamise algatamata jätmise otsusega saab tutvuda tööpäevadel 9-15 Lüganuse Vallavalitsuses aadressil Keskpuiestee 20, Kiviõli linn ning valla veebilehel [www.lyganuse.ee](http://www.lyganuse.ee).
3. Teavitada keskkonnamõju strateegilise hindamise algatamata jätmisest ajalehes Põhjarannik, Lüganuse valla lehes, väljaandes Ametlikud Teadaanded ja Lüganuse valla veebilehel [www.lyganuse.ee](http://www.lyganuse.ee) ning teavitada kaasatud asutusi ja isikuid.
4. Korraldus jõustub teatavakstegemisest.

Detailplaneeringu KSH algatamata jätmine on menetlustoiming, millega ei teki huvitatud isikule õigustatud ootust, et Lüganuse Vallavalitsus detailplaneeringu kehtestab. Menetlustoimingud on vaidlustatavad koos haldusaktiga, milleks on planeeringu kehtestamise või kehtestamata jätmise otsus.

Lisa Püssi elamualade DP KSH eelhinnang